**355 – Rhyddiaith dan 25 oed (Stori Fer)**

**Yr Abaty**

**Beirniadaeth Elin Meek**

Tri ymgeisydd yn unig a fentrodd i’r gystadleuaeth hon eleni, sy’n siom mewn gwirionedd gan fod y teitl yn awgrymu sawl trywydd diddorol posibl i’r llenorion ei ddilyn. Serch hynny, cefais lawer o fwynhad yn darllen y gwaith a ddaeth i law, felly diolch yn fawr i bob un o’r ymgeiswyr. Dyma nhw yn y drefn y’u darllenais.

**Gwenlli**

Ymson gan Gwenllïan, merch Llywelyn ein Llyw Olaf, yn Abaty Sempringham yn 1301 sydd gan Gwenlli. Nid yw Gwenllïan (a fyddai tua ugain oed yn ôl y dyddiad a roddir) yn gwybod pwy yw hi, ond mae’n ymwybodol ei bod hi’n wahanol i bawb arall yn yr abaty. Mae rhyw gof plentyn ganddi o weld dyn caredig (ei thad, tybiaf) ac o Edward, y brenin a’i carcharodd. Datgelir yr hanes yn effeithiol iawn a mwynheais y gwaith, ond rywsut nid yw’r cysyniad creiddiol (nad yw Gwenllïan yn gwybod pwy yw hi tan 1301) yn gweithio i mi, beth bynnag. Wedi dweud hynny, defnyddir nodweddion yr ymson yn effeithiol dros ben i gyfleu sut mae Gwenllian yn gweld y byd a’i bywyd, mae’r Gymraeg yn loyw a byddwn yn annog yr awdur i barhau i ysgrifennu ar bob cyfrif.

**Elinor**

Darn o waith cynnil, ardderchog sy’n adrodd stori bore ym mywyd Gwenllian, merch Llywelyn ein Llyw Olaf, yn Abaty Sempringham. Mae dychymyg yr awdur yn ein harwain yn gadarn ac yn raddol, drwy hanes ei chefndir a down yn ymwybodol o’i chyfyng-gyngor wrth ymbaratoi at gael ei derbyn yn lleian. Mae’r arddull yn glasurol a’r iaith yn llifo’n hyfryd; dyma lenor greddfol sy’n gallu trin geiriau a chreu sefyllfaoedd a chymeriadau credadwy yn grefftus dros ben. Rwy’n edrych ymlaen at ddarllen rhagor o waith Elinor gan ei bod yn llenor cyflawn eisoes, yn fy marn i.

**T.S. Cati**

Stori mewn tair rhan a gawn yma. Yn gyntaf, cyflwynir ychydig o hanes Noa, bachgen sydd mewn cartref o dan reolaeth Eglwys y Fendith (mewn abaty, rwy’n tybio). Cawn ddisgrifiadau grymus o’r amgylchiadau anodd yno ac mae hyn yn cyrraedd uchafbwynt pan fydd Noa yn paratoi at ddioddef cosb, gydag awgrym cryf bod rhyw fath o gam-drin ar fin digwydd. Yn ail, cawn ddarlun o Noa fel dyn ffyniannus sy’n teimlo gwacter mawr er gwaethaf ei holl lwyddiannau ond ar ddiwedd y rhan hon, gwelwn sut mae’n dod o hyd i’w bartner neu wraig. Yn y drydedd ran, mae Noa a’i bartner yn mynd i mewn i lys barn gyda chyfreithiwr wrth eu hochr, er mwyn erlyn yr un neu’r rhai a fu’n cam-drin Noa’n blentyn, ac yntau wedyn yn gweld y caiff ryddid o’i wewyr yn y pen draw.

Er bod rhai brychau ieithyddol yma ac ambell ymadrodd lletchwith, teimlaf fod Twm S.C. wedi llwyddo i greu stori ddiddorol a gwahanol a byddwn yn ei annog yn frwd i barhau i ysgrifennu.

1. Elinor

2. Gwenlli

3. T.S. Cati